Drie verdagtes dood, boer gewond tydens plaasaanval | Maroela Media
Drie verdagtes dood, boer gewond tydens plaasaanval
Drie vermeende plaasaanvallers is Donderdagoggend doodgeskiet en 'n boer ernstig gewond tydens 'n aanval op 'n plaas buite Kroonstad in die Vrystaat.
'n Vierde verdagte word in dié stadium gesoek.
Brig. Sam Makhele, woordvoerder van die polisie, sê die boer, vermoedelik in sy 30's, is omstreeks 07:20 deur vier verdagtes onkant betrap toe hy sy voordeur oopgemaak het.
Die verdagtes het die boer glo oorval en hy is met 'n mes in die nek en kop gesteek.
Volgens Makhele kon die boer daarin slaag om sy vuurwapen in die hande te kry, waarmee hy verskeie skote afgevuur het. Drie verdagtes is noodlottig gewond terwyl die vierde verdagte op die vlug geslaan het.
Makhele sê die boer woon alleen op die plaas. Hy het egter hulp ontbied en is na 'n hospitaal gehaas vir mediese behandeling.
Francois Wilken, president van Vrystaat Landbou, het aan Maroela Media gesê die boer het 'n "ernstige meswond" in die aanval opgedoen. Dit blyk egter in dié stadium dat die boer se lewe buite gevaar is.
Wilken sê dit het redelik goed gegaan vir twee maande (Desember en Januarie) wat plaasveiligheid in die Vrystaat betref, nadat plaasaanvalle in 'n stadium verlede jaar toegeneem het. "Dit is egter nou weer 'n probleem."
Maroela Media het net verlede week berig VL is bekommerd oor die styging in plaasaanvalle en -moorde in 2019 en 2020.
In 2020 was daar 60 plaasaanvalle en 12 moorde, terwyl daar in 2019 altesaam 52 plaasaanvalle en 11 moorde aangeteken is. Dit is 'n algehele toename van 12,5% – agt aanvalle en een moord meer as in 2019.